REGOLAMENT TAL-KUMMISSJONI (KE) Nru 1435/2007
tal-5 ta’ Diċembru 2007
li jerġa' jiftaħ is-sajd għall-aringi fis-subdiviżjonijiet 25-27, 28.2, 29 u 32 tal-Baħar Baltiku minn bastimenti li jtajru l-bandiera tal-Ġermanja
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2371/2002 ta' l-20 ta’ Diċembru 2002 dwar il-konservazzjoni u l-isfruttar sostenibbli tar-riżorsi tas-sajd skond il-Politika Komuni tas-Sajd (1), u b'mod partikolari l-Artikolu 26(4) tiegħu,
Wara li kkunsidrat ir-Regolament tal-Kunsill (KEE) Nru 2847/93 tat-12 ta’ Ottubru 1993 li jistabbilixxi sistema ta' kontroll li tapplika għall-politika tas-sajd komuni [għall-Politika Komuni tas-Sajd] (2), u b'mod partikolari l-Artikolu 21(3) tiegħu,
Billi:
(1)
Ir-Regolament tal-Kunsill (KE) Nru 1941/2006 tal-11 ta’ Diċembru 2006 li jiffissa għall-2007 l-opportunitajiet ta' sajd u l-kundizzjonijiet assoċjati għal ċerti stokkijiet ta' ħut u gruppi ta' stokkijiet ta' ħut applikabbli fil-Baħar Baltiku [titlu mhux uffiċjali] (3), jistabbilixxi l-kwoti għall-2007.
(2)
Fid-19 ta’ April 2007, il-Ġermanja nnotifikat lill-Kummissjoni, skond l-Artikolu 21(2) tar-Regolament (KEE) Nru 2847/93, li kienet se tagħlaq is-sajd għall-aringi fl-ilmijiet taż-żona III d ta' l-ICES fis-subdiviżjonijiet 25-27, 28.2, 29 u 32 tal-Baħar Baltiku mill-20 ta’ April 2007.
(3)
Fil-16 ta’ Mejju 2007, il-Kummissjoni, skond l-Artikolu 21(3) tar-Regolament (KEE) Nru 2847/93, u l-Artikolu 26(4) tar-Regolament (KE) Nru 2371/2002, adottat ir-Regolament (KE) Nru 546/2007 (4) li jistabbilixxi projbizzjoni tas-sajd għall-aringi fiż-żona III d ta' l-ICES fis-subdiviżjonijiet 25-27, 28.2, 29 u 32 tal-Baħar Baltiku minn bastimenti li jtajru l-bandiera tal-Ġermanja jew li huma rreġistrati fil-Ġermanja, b'effett mill-istess data.
(4)
Skond l-informazzjoni li waslet għand il-Kummissjoni mill-awtoritajiet Ġermaniżi, għad hemm disponibbli kwantità ta' aringi fil-kwota Ġermaniża fis-subdiviżjonijiet 25-27, 28.2, 29 u 32 tal-Baħar Baltiku. Għalhekk, għandu jiġu awtorizzat is-sajd għall-aringi f'dawn l-ilmijiet minn bastimenti jtajru l-bandiera tal-Ġermanja jew li huma rreġistrati fil-Ġermanja.
(5)
Din l-awtorizzazzjoni għandha tidħol fis-seħħ fl-19 ta’ Novembru 2007, biex il-kwantità ta' aringi kkonċernata tkun tista' tinqabad sa tmiem din is-sena.
(6)
Ir-Regolament tal-Kummissjoni (KE) Nru 546/2007 għandu jiġi revokat b'effett mit-19 ta’ Novembru 2007.
ADOTTAT DAN IR-REGOLAMENT:
Artikolu 1
Revoka
Ir-Regolament (KE) Nru 546/2007 huwa b'dan irrevokat.
Artikolu 2
Dħul fis-seħħ
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mid-19 ta’ Novembru 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 5 ta’ Diċembru 2007.